**6.4.2016**

**Liite 3,**

**HANKINTASANASTO**

**v0.10**

**HANKINTASANASTO**

Hankintasanaston määrittely on tehty käyttäen pääsääntöisesti pohjana vuoden 2007 viranomaissektoria koskevaa julkisten hankintojen lainsäädäntöä (Laki julkisista hankinnoista 348/2007, Asetus julkisista hankinnoista 614/2007 ja Laki sähköisestä huutokaupasta ja dynaamisesta hankintajärjestelmästä 698/2011). Sanastoon on otettu myös eräitä 18.4.2016 voimaan tulevan hankintadirektiivin (2014/24/24) uusia käsitteitä, joita tullaan em. ajankohdasta lukien käyttämään EU-kynnysarvot ylittävien hankintojen hankinta-asiakirjoissa siltä osin kuin hankintadirektiivin ao. artiklat tulevat ns. välittömän oikeusvaikutuksen piiriin.

Hankintasanasto päivitetään kokonaisuudessaan uuden hankintalain voimaan tullessa, ja sanastoon lisätään siinä yhteydessä viittaukset uuden hankintalain ao. pykäliin.

**Alihankkija**

Varsinaisen tavaran- tai palveluntoimittajan tai urakoitsijan kanssa sopimussuhteessa oleva osapuoli, joka toimittaa varsinaiselle toimittajalle tavaroita, palveluita tai urakoita osaksi tämän toimitusta hankintayksikölle. Hankintalain alihankkija-käsite poikkeaa ns. Tilaajavastuulain alihankkija-käsitteestä. Tilaajavastuulain alihankkija tarkoittaa hankintayksikön sopijapuolta eli toimittajaa.

**Asiakas**

Asiakas tarkoittaa organisaatiota tai henkilöä, joka vastaanottaa tuotteen tai on tuotteen loppukäyttäjä.

**Audit trail**

Audit trail, eli katkeamattoman kirjausketjun vaatimus tarkoittaa sitä, että kirjaukset on teh­tävä niin, että niiden yhteys tuotto- ja kululaskelmaan, taseeseen ja talousarvion toteutuma­laskelmaan voidaan vaikeuksitta todeta.

Kirjanpidossa on tositteesta lähtien voitava seurata yksittäisen kirjanpitotapahtuman käsittelyä tilille merkintään saakka.

**Automaattinen täsmäyttäminen**

Ostolasku täsmäytetään ennen laskun saapumista hyväksyttyyn sopimukseen (sopimuslasku tai sopimuksellinen lasku) tai tilaukseen (tilauksellinen lasku), jolloin laskun erillistä hyväksyntää ei tarvita.

**Avauspöytäkirja**

Tarjousten avaustilaisuudesta laadittava asiakirja, johon kirjataan tilaisuuden perustietojen lisäksi tarjouskilpailua koskevat yleiset tiedot, pyydetyt ja/tai saapuneet tarjoukset ja myöhässä saapuneet tarjoukset. (Ks. tarjousten avaaminen).

**Avoimuus, Läpinäkyvyys**

Avoimuus ja läpinäkyvyys ovat hankintalain keskeisiä periaatteita ja ne koskevat koko hankintaprosessia. Avoimuus tarkoittaa hankinnoissa, että hankinnan aloittamisesta ja tehdystä hankintapäätöksestä tiedotetaan riittävän laajasti esim. julkaisemalla hankintaa koskeva hankintailmoitus kilpailutilanteen aikaansaamiseksi ja ylläpitämiseksi ja antamalla hankintapäätös perusteluineen asiamukaisesti tiedoksi asianosaisille. Avoimuus tarkoittaa myös, että kaikki keskeiset hankintaa koskevat vaatimukset ja sopimusehdot kerrotaan avoimesti kaikille tarjouspyynnössä.

**Avoin menettely**

Hankintamenettely, jossa hankintayksikkö julkaisee hankinnasta ilmoituksen, ja jossa kaikki halukkaat toimittajat voivat tehdä tarjouksen. Hankintailmoituksen ohella hankintayksikkö voi lähettää tarjouspyyntöjä soveliaiksi katsomilleen toimittajille.

**CPV-nimikkeistö, yhteinen hankintanimikkeistö**

Euroopan parlamentin ja neuvoston yhteisestä hankintasanastosta annetussa asetuksessa 2195/2002/EY sekä yhteisen hankintasanaston tarkistuksesta annetussa komission asetuksessa (EY) N:o 213/2008 päivitetyn liitteen mukainen viitenimikkeistö, jossa on yksityiskohtaisesti luokiteltu erilaiset tavarat, palvelut ja rakennustyöt.

**Digitaalinen asiakirja**

Digitaalinen asiakirja on kokonaisuus, jossa itse dokumentin (=digitaalinen tieto) lisäksi on myös kuvaus siitä, mitä asiakirja pitää sisällään ja missä olosuhteissa se on luotu. Se sisältää ns. ”metadataa”, eli tietoa tiedosta.

Digitaalinen tieto kytketään digitaalisella metatiedolla digitaaliseksi asiakirjaksi.

**Digitaalinen hyväksymismerkintä**

Digitaaliseen asiakirjaan liitetty metatieto (varmenne).

**Digitaalinen tosite**

Lukittu digitaalisessa muodossa oleva tosite on alkuperäinen, kirjanpitotapahtuman todentava tosite, joka säilytetään kirjanpitoaineistona.

**Direktiivi**

EY:n sekundäärioikeutta, joka sitoo jäsenvaltioita vain asetetun tavoitteen osalta. Jäsenvaltiot voivat itse valita muodon ja keinot, joilla koko yhteisöä koskevat tavoitteet toteutetaan kansallisessa oikeusjärjestyksessä. Suomessa EY:n hankintadirektiivit on saatettu voimaan niiden sisältöä vastaavalla kansallisella lainsäädännöllä. Täytäntöönpanon määräajan päätyttyä direktiivit saavat kuitenkin täydet oikeusvaikutukset siinä mielessä, että kaikilla valtioelimillä on velvollisuus tulkita ja soveltaa kansallista oikeutta direktiivin mukaisella tavalla (yhteisön oikeuden mukainen tulkinta).

**Dynaaminen hankintajärjestelmä**

Dynaaminen hankintajärjestelmä on täysin sähköinen hankintamenettely tavanomaisille ja markkinoilla yleisesti saatavilla oleville hankinnoille. Hankintamenettely on rajoitetun kestonsa ajan avoin kaikille soveltuvuusvaatimukset täyttäville tarjoajille.

**e-certis**

e-certis on EU:n komission ylläpitämä sähköinen todistushakemisto, jossa on ajantasaiset tiedot kussakin jäsenmaassa käytettävistä todistuksista ja muunlaisista selvityksistä, joita hankintayksiköiden tulee pyytää tarjoajan soveltuvuutta koskevien vaatimusten täyttymisen todentamiseksi ja joita ehdokkaiden ja tarjoajien tulee käyttää tähän tarkoitukseen.

**Ehdokas**

Ehdokas on toimittaja, joka on ilmoittanut halukkuutensa osallistua rajoitettuun menettelyyn, neuvottelumenettelyyn, innovaatiokumppanuuteen, kilpailulliseen neuvottelumenettelyyn tai suorahankintaan.

**Elinkaarikustannukset**

Elinkaarikustannuksia voidaan käyttää tarjousten kustannusten vertailussa. Näitä voivat olla hankintayksikölle tai muille käyttäjille aiheutuneet kustannukset, kuten hankintakustannukset, käyttökustannukset (energian ja muiden resurssien kulutus), huoltokustannukset ja elinkaaren lopun kustannukset, kuten keräys- ja kierrätyskustannukset. Elinkaarikustannusten vertailua varten tarjouspyynnössä on esitettävä, mitä tietoja tarjouksissa tulee antaa ja menetelmä, jolla elinkaarikustannukset lasketaan. Vertailussa voidaan uuden hankintalain myötä ottaa huomioon myös ulkoisista ympäristövaikutuksista kuten esim. CO2-päästöistä aiheutuvat elinkaarikustannukset. Tarjouspyynnössä on esitettävä myös näiltä osin, mitä tietoja tarjouksissa tulee antaa ja menetelmä, jolla kustannukset lasketaan.

**Ennakkoilmoitus**

Hankintayksikkö voi julkaista ennakkoilmoituksen suunnittelemistaan tulevista EU-kynnysarvot ylittävistä hankinnoista. Tarjousaikaa voidaan lyhentää hankinnassa, josta on julkaistu ennakkoilmoitus säädettyjen määräaikojen puitteissa ja jossa on ennakkoilmoituksen edellyttämät tiedot.

**Ennakkomaksu**

Hankittavasta tavarasta, palvelusta tai rakennusurakasta sovittuna ajankohtana hankintasopimuksen allekirjoittamisen jälkeen tehtävä maksusuoritus ennen osasuorituksiin sidottuja maksueriä. Ennakkomaksu on sovittava osaksi lopullista kauppasummaa. Ennakkomaksulle on vaadittava riittävä vakuus.

**Ensisijaiset palvelut**

Hankintalaissa olevan luokittelun mukaisesti palvelut on jaettu ensisijaisiin ja toissijaisiin palveluihin. Ensisijaisiin palveluihin sovelletaan EU-kynnysarvot ylittäviä hankintoja koskevia hankintamenettelyjä. Toissijaisten palvelujen tilalle tulee käsitteenä 18.4.2016 alkaen sosiaalipalvelut ja muut erityispalvelut -käsite ja niitä koskeva oma EU-hankintojen kynnysarvo.

**Erityisalat**

Erityisaloilla tarkoitetaan vesi- ja energiahuollon, liikenteen ja postipalvelujen aloja, joita koskee oma erityisalojen hankintalaki ja hankintadirektiivi.

**ESPD, yhteinen eurooppalainen hankinta-asiakirja**

ESPD (European Single Procurement Document) eli yhteinen eurooppalainen hankinta-asiakirja tarkoittaa EU:n komission yhteisen eurooppalaisen hankinta-asiakirjan vakiolomakkeen vahvistamista koskevan täytäntöönpanoasetuksen (EU) 2016/7 mukaista asiakirjaa, jolla hankintayksikkö määrittelee ehdokkaita tai tarjoajia koskevat soveltuvuusvaatimukset ja poissulkuperusteet ja jolla ehdokkaat tai tarjoajat antavat vakuutuksen vaadittujen soveltuvuusvaatimusten täyttämisestä ja siitä, että heitä ei koske poissulkuperusteet sekä tarvittavat selvitykset.

**EU-kynnysarvo**

Rahamääräinen arvo, jonka ylittävä hankinta on suoritettava hankintalain EU-kynnysarvot ylittäviä hankintoja koskevien hankintamenettelyjen mukaisesti. Arvo lasketaan hankinnan ennakoidusta arvosta ilman arvonlisäveroa. EU-kynnysarvot on määritelty erikseen valtion keskushallintoviranomaisten ja paikallishallinnon hankintayksiköiden tavara- ja palveluhankinnoille, rakennusurakoille ja eräille muille hankintalajeille. EU:n komissio tarkistaa EU-kynnysarvot kahden vuoden välein. EU-kynnysarvojen euromäärän Suomessa ilmoittaa työ- ja elinkeinoministeriö.

**Eurooppalainen tekninen hyväksyntä**

Eurooppalainen tekninen hyväksyntä tarkoittaa Euroopan unionin jäsenvaltion nimeämän hyväksyntälaitoksen rakennustuotteelle antamaa myönteistä teknistä arviointia tuotteen sopivuudesta tarkoitettuun käyttöön.

**GPA-sopimus**

Vuoden 1979 alussa solmittu Maailman kauppajärjestön WTO:n sopimus julkisista hankinnoista (Government Procurement Agreement). Uusittu GPA-sopimus on tullut voimaan 6.4.2014.

**Hanke**

Monesta osatehtävästä koostuva kokonaisuus, joka on sisällöltään ja tavoitteiltaan täsmennetty sekä aikataulultaan rajattu.

**Hankesuunnitelma**

Sisältää hankkeen määrittämisen ja alustavat tiedot ja laskelmat toteutettavasta kokonaisuudesta. Hankesuunnitelma tarvitaan yleensä hankkeen esittelemiseksi budjetointia varten päättävälle elimelle.

**Hankinnan ennakoitu arvo**

Hankinnan ennakoitua arvoa laskettaessa perusteena on käytettävä suurinta maksettavaa kokonaiskorvausta ilman arvonlisäveroa. Arvoa laskettaessa on otettava huomioon myös hankinnan mahdolliset vaihtoehtoiset toteuttamistavat ja hankintasopimukseen sisältyvät optio- ja pidennysehdot sekä ehdokkaille tai tarjoajille maksettavat palkkiot tai maksut. Hankinnan arvon mukaan määräytyy mm. hankinnassa noudatettava hankintamenettely.

**Hankinnan jakaminen**

Hankinta on mahdollista jakaa osiin ja toteuttaa tarkoituksenmukaisina kokonaisuuksina. Hankinnan jakaminen osiin hankintasäännösten kiertämisen tarkoituksessa (esim. kynnysarvorajojen alittamiseksi) on kiellettyä. Kielto koskee niin hankinnan jakamista osiin, hankinnan ennakoidun arvon laskemista poikkeuksellisin menetelmin kuin eri kynnysarvon omaavien hankintojen yhdistämistä toisiinsa, kun sen tarkoitus on lainsäädännön kiertäminen. Uudessa hankintadirektiivissä täsmennetään hankinnan jakamista koskevaa sääntelyä. Ks. myös Pilkkominen.

**Hankinta**

Hankinta tarkoittaa tavaroiden ja palvelujen ostamista, vuokraamista tai siihen rinnastettavaa toimintaa sekä urakalla teettämistä.

**Hankinta-asiakirja**

Hankinta-asiakirjalla tarkoitetaan mitä tahansa asiakirjaa, jonka hankintayksikkö on laatinut tai johon se viittaa kuvatakseen tai määrittääkseen hankinnan tai menettelyn eri osia. Hankinta-asiakirjoja ovat esimerkiksi hankintailmoitus, ennakkoilmoitus, tarjouspyynnöt tai neuvottelukutsut sekä näiden liitteet, jotka sisältävät tekniset eritelmät, hankekuvauksen, ehdotetut sopimusehdot, ehdokkaiden ja tarjoajien asiakirjojen esittämismuodot, yleisesti sovellettavia velvollisuuksia koskevat tiedot ja mahdolliset muut täydentävät asiakirjat.

**Hankintailmoitus**

Hankintailmoitus tarkoittaa hankinnan aloittamisesta julkaistavaa ilmoitusta, joka sisältää keskeiset tiedot hankinnasta. Avoimessa menettelyssä hankintailmoitus toimii pyyntönä lähettää tarjous hankintailmoituksessa ja muissa hankinta-asiakirjoissa määritellyllä tavalla. Rajoitetussa menettelyssä, neuvottelumenettelyssä, kilpailullisessa neuvottelumenettelyssä hankintailmoitus toimii pyyntönä lähettää osallistumishakemus ilmoituksessa ja muissa hankinta-asiakirjoissa määritellyllä tavalla. Jos hankintailmoituksessa ja tarjouspyynnössä esitetyt tiedot ovat ristiriitaiset, ratkaisee hankintailmoituksessa oleva teksti.

**Hankintaa koskeva kertomus**

Hankintayksikön tulee laatia jokaisesta hankintadirektiivin soveltamisalaan kuuluvasta hankintasopimuksesta, puitejärjestelystä ja dynaamisen hankintajärjestelmän perustamisesta selvitys, jossa tulee olla direktiivissä määritellyt tiedot.

**Hankintamenettely**

Hankintamenettely tarkoittaa menettelyä, jonka mukaisesti julkinen hankinta aloitetaan ja toteutetaan ja jonka puitteissa mahdolliset toimittajat voivat jättää tarjouksensa (esim. avoin-, rajoitettu-, neuvottelu- ja kilpailullinen neuvottelumenettely, suorahankinta sekä uuden hankintalain innovaatiokumppanuus).

**Hankintameno**

Hankintamenoon luetaan hyödykkeen hankinnasta ja valmistuksesta aiheutuneet menot. Valtiokonttori on antanut määräyksen hankintamenoon luettavista kiinteistä menoista.

**Hankintaperiaatteet**

Hankinnoissa noudatettavia periaatteita ovat: avoimuus, kilpailun aikaansaaminen, toimittajien tasapuolinen, luottamuksellinen ja syrjimätön kohtelu sekä suhteellisuuden vaatimusten huomioon ottaminen.

**Hankintapäätöksen tiedoksianto**

Hankintayksikön tekemä päätös perusteluineen sekä valitusosoitus ja oikaisuohje on annettava tiedoksi kirjallisesti niille, joita asia koskee eli tarjouskilpailuun osallistuneille, ja poissulkua koskeva päätös on annettava tiedoksi poissuljetuille tarjoajille. Myös hankinnan keskeyttämispäätös on annettava tiedoksi tarjouskilpailuun osallistuneille.

**Hankintapäätöksen valintaperusteet**

Tarjousten vertailussa käytettävät perusteet, joina voivat olla joko halvin hinta tai kokonaistaloudellinen edullisuus. Jälkimmäisessä tapauksessa on vertailussa huomioon otettavat tekijät eli vertailuperusteet ilmoitettava hankintailmoituksessa ja tarjouspyynnössä. Uuden hankintadirektiivin voimaan tullessa valintaperuste-käsite muuttuu EU-kynnysarvot ylittävien hankintojen osalta kokonaistaloudellisesti edullisimman tarjouksen valinnan perusteeksi. Hankintadirektiivitekstissä tästä käytetään nimitystä hankintasopimuksen tekoperusteet.

**Hankintapäätös**

Hankintapäätös tarkoittaa tarjousten ja neuvottelumenettelyissä neuvottelujen perusteella tehtyä päätöstä halvimmaksi tai kokonaistaloudellisesti edullisimmaksi arvioidun tarjouksen valitsemisesta. Oikeus hankintapäätöksen tekemiseen on usein porrastettu hankinnan arvon mukaan, jolloin arvoltaan suurimmat ja tärkeimmät hankinnat menevät valtionhallinnossa esim. ministerin tai viraston johtoryhmän ratkaistavaksi. Hankintapäätös on hallinnollinen päätös, joka tehdään esittelystä.

**Hankintasopimus**

Hankintasopimus tarkoittaa kirjallista sopimusta, joka on tehty yhden tai usean hankintayksikön ja yhden tai usean tarjoajan välillä ja, jonka tarkoituksena on rakennusurakan toteuttaminen, tavaran hankinta tai palvelun suorittaminen taloudellista vastiketta vastaan. Tarjouspyyntöön on syytä liittää keskeisimmät hankintasopimukseen otettavat sopimusehdot tai mahdollisimman täydellinen sopimusluonnos, jotka sitovat tarjoajia, ellei toisin ole ilmoitettu.

**Hankintastrategia**

Hankintastrategia tarkoittaa organisaation hankintatoimen toteutusta ja organisointia linjaavaa ja sitouttavaa asiakirjaa.

**Hankintasuunnitelma**

Hankintasuunnitelma määrittelee sovitulla tarkkuudella, mitä suunnittelujaksolla ko. yksikössä suunnitellaan hankittavaksi. Suunnittelujakso voi olla 1-4 vuotta. Yksittäisestä merkittävästä tavarahankinnasta voidaan laatia erillinen hanke-/hankintasuunnitelma, johon sisältyy myös hankkeen vaiheistus ja hankittavien tuotteiden erittelyt (tekniset eritelmät ja vastaanottovaatimukset ym.).

**Hankintatoiminta**

Hankintatoiminta tarkoittaa tavaroiden, palvelujen ja työsuoritusten ostotoimintaa kaikkine siihen kuuluvine tehtävineen.

**Hankintavastuuyksikkö**

Hankintavastuuyksikkö tarkoittaa hankintayksikköä, joka on työjärjestyksen tai muun toimeksiannon perusteella vastuussa tiettyjen tuoteryhmien osalta hankintojen tai puitesopimusten tekemisestä hallinnonalan, kirjanpitoyksikön tai viraston muiden hankintayksiköiden puolesta.

**Hankintayksikkö**

Hankintayksikkö on julkisen hankinnan toteuttava viranomainen tai muu hankintalainsäädännön mukaan hankintalain noudattamiseen velvoitettu yksikkö.

**Hinnanmuutosperuste**

Peruste, johon tuotteen hinta on sidottu ja jonka muutoksia vastaavasti tuotteen hintaa tarkistetaan. Hinnanmuutosperuste voi olla tietty valuuttakurssi ja sen tilauspäivän mukainen valuutta-arvo tai indeksimuutoksen osalta indeksikaavan sisältävä lauseke. Indeksiin sidottua hintaa tarkistetaan vertaamalla indeksin perusluvun ja vertailuluvun välistä muutosta indeksilausekkeen mukaisesti. Valuuttakurssin osalta tarkistuspäivänä pidetään yleensä kyseisen valuutan laskutuspäivän valuutta-arvoa. Yleensä asetetaan tietty vähimmäismuutoksen arvo, esim. vähintään +/- 2 %, jonka ylittävältä osin muutos huomioidaan.

**Hinnoittelurakenne**

Hinnoittelurakenne tarkoittaa mallia tai hinnoitteluyksikköä, jolla tarjottavien tavaroiden, palvelujen tai urakan hinnat pyydetään erittelemään tarjouksessa, jotta tarjoukset olisivat keskenään vertailukelpoisia.

**Hyvitysmaksu**

Markkinaoikeus voi määrätä hankintayksikön maksamaan rangaistus- ja korvausluonteisen maksun sellaiselle asianosaiselle, jolla olisi ollut todellinen mahdollisuus voittaa tarjouskilpailu virheettömässä menettelyssä, jos hankinnasta on jo solmittu hankintasopimus. Maksuun suuruus määritetään tapauskohtaisesti.

**Hyväksymismerkintä**

Hyväksymismerkinnällä annetaan lupa tehdä tositteen perusteella kirjaus kirjanpitoon (menotositteen hyväksymismerkinnällä annetaan myös lupa maksaa meno).

**Ilmoitusvelvollisuus**

Ilmoitusvelvollisuus tarkoittaa sitä, että kansallisista hankinnoista ja EU-kynnysarvot ylittävistä hankinnoista tulee tehdä niitä koskevien määräysten mukaisia ennakko-, hankinta-, korjaus-, suorahankinta- jälki- ja muita ilmoituksia HILMA-ilmoituskanavan internet-sivuille [www.hankintailmoitukset.fi](http://www.hankintailmoitukset.fi), josta tiedot välitetään EU-kynnysarvot ylittävien hankintojen osalta EU:n viralliseen lehden TED-tietokantaan. Kansallisia hankintoja koskee ainoastaan hankintailmoituksen tekeminen.

**In house -hankinta, sidosyksikköhankinta**

Hankintalakia ei sovelleta hankintoihin, jotka hankintayksikkö tekee siitä muodollisesti erilliseltä ja päätöksenteon kannalta itsenäiseltä yksiköltä (in house -yksikkö, sidosyksikkö), jos hankintayksikkö yksin tai yhdessä muiden hankintayksiköiden kanssa valvoo yksikköä samalla tavoin kuin se valvoo omia toimipaikkojaan ja jos yksikkö harjoittaa pääosaa toiminnastaan niiden hankintayksiköiden kanssa, joiden määräysvallassa se on.

**Innovaatio**

Innovaatio tarkoittaa uuden hankintalain mukaan sellaisen uuden tai merkittävästi parannetun tuotteen, palvelun tai menetelmän, uuden markkinointimenetelmän tai uuden organisatorisen menetelmän toteuttamista liiketoimintatavoissa, työpaikkaorganisaatiossa tai ulkoisissa suhteissa, jonka tarkoituksena on esimerkiksi auttaa ratkaisemaan yhteiskunnallisia haasteita tai tukea älykkään, kestävän ja osallistavan kasvun Eurooppa 2020 -strategiaa; menetelmiin kuuluvat muun muassa tuotanto- ja rakennusprosessit.

**Innovaatiokumppanuus**

Innovaatiokumppanuus tarkoittaa uuden hankintalain voimaan tullessa käyttöön tulevaa hankintamenettelyä, joka toteutetaan käyttäen neuvottelumenettelyä ja jonka tavoitteena on innovatiivisen tavaran, palvelun tai rakennusurakan kehittäminen ja tämän tuloksena tuotettavien tavaroiden, palvelujen tai rakennusurakoiden hankkiminen.

**JIT 2015**

Tarkoittaa julkisen sektorin IT-hankinnoissa käyttämiä vakiosopimusehtoja eli Julkisen hallinnon IT-hankintojen yleisiä sopimusehtoja.

**Julkiset hankinnat**

Julkiset hankinnat ovat vastikkeellisia (raha tai muu vastike) kirjallisia sopimuksia, jotka on tehty toimittajan ja hankintalaissa mainitun hankintayksikön välillä ja joiden tarkoitus on tavaroiden, palveluiden, työsuoritusten tai rakennusurakan hankinta julkisista varoista osittain tai kokonaan suoritettavaa maksua vastaan.

**Julkisuus**

Laissa viranomaisten toiminnan julkisuudesta (621/1999) on määräykset viranomaisten asiakirjojen julkiseksi tulemiseksi, jotka määrittelevät mm. asiakirjojen julkiseksi tulemisen ajankohtaa ja salassapitoperusteita. (Ks. hankintojen osalta erityisesti Julkisuuslain 6, 7, 11 ja 24 §:t).

**JYSE 2014 Palvelut**

Tarkoittaa julkisen sektorin palveluhankinnoissa käyttämiä vakiosopimusehtoja eli Julkisten hankintojen yleisiä sopimusehtoja palveluhankinnoissa.

**JYSE 2014 Tavarat**

Tarkoittaa julkisen sektorin tavarahankinnoissa käyttämiä vakiosopimusehtoja eli Julkisten hankintojen yleisiä sopimusehtoja tavarahankinnoissa.

**Jälki-ilmoitus**

Hankintayksikön, joka on tehnyt EU-kynnysarvot ylittävän hankintasopimuksen, puitejärjestelyn tai suunnittelukilpailua taikka käyttöoikeusurakkaa koskevan sopimuksen, on toimitettava julkaistavaksi jälki-ilmoitus hankintamenettelyn tuloksista tai ilmoitus suunnittelukilpailun tuloksista sovitun määräajan kuluessa hankintasopimuksen tai puitejärjestelyn tekemisestä tai suunnittelukilpailun päättymisestä. Ilmoitus ei saa sisältää sellaisia tietoja, joiden julkaiseminen on kiellettyä.

**Kansallinen kynnysarvo**

Rahamääräinen arvo, joka rajaa hankintalain soveltamisaluetta ja hankintamenettelyjen käyttöä. Kansallinen kynnysarvo lasketaan hankinnan ennakoidusta arvosta ilman arvonlisäveroa. Tavara- ja palveluhankinnoille sekä urakoille on määritelty oma kansallinen kynnysarvo. Kansallisen kynnysarvon alittavat hankinnat on rajattu hankintalain soveltamisalan ulkopuolelle. Hankintayksiköt voivat toimivaltansa rajoissa kuitenkin hallinnollisilla määräyksillä ja ohjeilla kuten hankintaohjeilla sitovasti määritellä hankintayksikön kynnysarvot alittavissa hankinnoissa sovellettavia menettelytapoja.

**Kelpoisuus**

Katso soveltuvuusvaatimus.

**Kiinteistöhankintasopimus**

Kiinteistöhankintasopimuksen tarkoituksena on tontin, rakennuksen tai muun kiinteän omaisuuden osto, vuokraaminen tai osamaksulla hankkiminen osto-optioin tai ilman niitä.

**Kiinteä hinta**

Tarjouksessa hinnat voidaan pyytää ilmoittamaan kiinteinä hintoina koko suunnitelluksi sopimuskaudeksi, jolloin toimittajalle ei anneta oikeutta esittää hinnankorotuksia. Mikäli sopimuskausi on pitkä, ei kiinteiden hintojen käyttäminen ole aina taloudellisesti järkevää.

**Kilpailullinen neuvottelumenettely**

Kilpailullinen neuvottelumenettely on hankintamenettely, jossa hankintayksikkö julkaisee hankinnasta hankintailmoituksen ja johon kaikki toimittajat voivat pyytää saada osallistua. Hankintayksikkö neuvottelee menettelyyn hyväksyttyjen ehdokkaiden kanssa löytääkseen yhden tai usean ratkaisun, joka vastaa sen tarpeita ja jonka perusteella valittuja ehdokkaita pyydetään tekemään tarjouksensa.

**Kirjallinen**

Ilmaisu kirjallinen tarkoittaa sanojen tai numeroiden yhdistelmää, joka voidaan lukea, tuottaa uudelleen ja sen jälkeen antaa tiedoksi. Ilmaisu voi sisältää sähköisessä muodossa lähetettyjä ja tallennettuja tietoja.

**Kokonaistaloudellinen edullisuus**

Hankintapäätöksen peruste eli valintaperuste, jonka nojalla hankintapäätöksen teossa tulee huomioida hinnan lisäksi myös muita seikkoja. Tarjousten kokonaistaloudellisen edullisuuden vertailussa käytettävät perusteet on määritettävä hankintakohtaisesti ja ilmoitettava joko hankintailmoituksessa tai tarjouspyynnössä. Kokonaistaloudellisen edullisuuden huomioinnissa voidaan käyttää myös ns. ranskalaisen urakan mallia, jolloin hinta kiinnitetään ja vertailu tehdään vain laadullisilla tekijöillä. Ks. myös vertailuperusteet.

**Kotiinkutsu**

Puitesopimuksen perusteella hankintayksikkö voi tehdä kotiinkutsutilauksen suoraan ilman erillistä tarjouskilpailua puitesopimuksessa mainitulta toimittajalta noudattaen puitesopimuksessa sovittuja ehtoja. Kotiinkutsutilauksessa määritetään vain tilattava määrä ja muut vastaavat toimituskohtaiset tiedot.

**Kulutusmeno**

Menolaji, jonka välittömänä vastikkeena hankintayksikkö saa varainhoitovuonna käytettäviä tuotannontekijöitä kuten työtä, tavaroita ja palveluja.

**Kynnysarvo**

Rahamääräinen arvo, jonka ylittävä hankinta on suoritettava ao. kynnysarvon määrittelemien hankintamenettelyjen mukaisesti. Ks. kansallinen kynnysarvo ja EU-kynnysarvo.

**Käyttäjäleima**

Käyttäjäleimalla tarkoitetaan kirjanpitomerkintään liitettävää digitaalista tietoa, joka osoittaa kirjanpitomerkinnän tekijän (esimerkiksi yksilöivän käyttäjätunnuksen) sekä merkinnän tekoajan vähintään päivämäärän tarkkuudella.

**Käyttö, Käytetty**

Määrärahoja koskeva käsite, jolla tarkoitetaan kassaperusteen mukaista varojen maksamista.

**Käyttöoikeusurakka**

Käyttöoikeusurakalla tarkoitetaan muuten samanlaista sopimusta kuin rakennusurakkasopimus, mutta rakennustyön vastikkeena on joko yksinomaan rakennettavan kohteen käyttöoikeus tai tällainen oikeus ja maksu yhdessä.

**Käyttövuosi**

Käyttövuodella tarkoitetaan valtion tulo- ja menoarviossa myönnetylle määrärahalle määriteltyjä vuosia, joiden aikana ko. määräraha on käytettävä.

**Laatu**

Laadulla tarkoitetaan sitä, missä määrin tuotteen luontaiset ominaisuudet täyttävät tuotteelle vaatimukset.

**Leasing-vuokraaminen**

Leasing-vuokraaminen tarkoittaa tavaran, kuten koneen tai laitteen vuokrausmuotoa. Vuokrakauden aikana tavaran voi omistaa ja vuokraajana voi toimia toimittaja tai erillinen rahoitusyhtiö. Vuokra-ajan päätyttyä tavara palaa vuokraajalle, ellei leasing-vuokrausta jatketa. Vuokralaisella voi myös olla oikeus lunastaa se itselleen leasing-sopimuksessa määritellyin ehdoin.

**Maksuehto**

Lauseke, joka ilmoittaa kuinka monen päivän kuluessa laskun saapumisesta lasku on maksettava sopimuksessa määriteltyjen edellytysten täyttyessä. Esim. JYSE 2014 -ehdoissa maksuaika lasketaan siitä, kun hyväksyttävä lasku on saapunut, esim. maksuehto 21 pv netto.

**Markkinaoikeuden määräämät seuraamukset**

Markkinaoikeus voi poistaa kokonaan tai osittain tehdyn päätöksen, kieltää hankintayksikköä soveltamasta hankinta-asiakirjassa olevaa kohtaa tai muuten noudattamasta virheellistä menettelyä, velvoittaa hankintayksikön korjaamaan virheellisen menettelynsä tai määrätä maksamaan hyvitysmaksua sellaiselle asianosaiselle, jolla olisi ollut todellinen mahdollisuus voittaa tarjouskilpailu virheettömässä menettelyssä. Lisäksi markkinaoikeus voi määrätä tietyin edellytyksin hankintasopimuksen tehottomaksi, lyhentää sopimuskautta tai määrätä seuraamusmaksun.

**Markkinaoikeus**

Erityistuomioistuin, joka ensiasteena käsittelee julkisia hankintoja koskevia asioita. Asian voi saattaa markkinaoikeuden käsiteltäväksi valituksellaan alalla toimiva yrittäjä, joka on osallistunut tarjouskilpailuun tai jonka osallistuminen tarjouskilpailuun on estynyt hankintayksiköstä johtuvasta syystä taikka eräät viranomaiset. Markkinaoikeuden ratkaisuun voi hakea muutosta korkeimmalta hallinto-oikeudelta.

**Meno**

Liikekirjanpidossa menolla tarkoitetaan tuotannontekijän hankinnasta tai muusta syystä aiheutunutta lopullista rahan käyttöä. Meno voi olla vastikkeellinen (esim. palkkamenot) tai vastikkeeton (esim. valtionavut ja -avustukset).

**Menopäätös**

Ennen kuin virasto tai laitos tekee tilauksen, sopimuksen tai muulla tavoin sitoutuu menon maksamiseen (menopäätös, hankintapäätös), sen on varmistettava menon laillisuus ja tarkoituksenmukaisuus sekä määrärahan ja valtuuden riittävyys. Ennen menon maksamista viraston tai laitoksen on varmistauduttava, että asiakirja, johon meno perustuu, on asiallisesti ja numerollisesti oikea.

Ennen menon maksamista on Valtion talousarviosta annetun asetuksen (1992/1243) 69 b §:ssä tarkoitetun taloussäännön nojalla tehtävään määrätyn henkilön hyväksyttävä meno. Hyväksyjän on varmistauduttava menoperusteen oikeellisuudesta. Hyväksyminen on päivättävä ja allekirjoitettava. Hyväksymismerkinnästä on käytävä ilmi tilit, joille meno kirjataan. Talousarvioasetuksen 1 momentissa tarkoitettua menopäätöstä voidaan pitää myös menon hyväksymisenä, jos menopäätös on tehty esittelystä ja jos menopäätöksen perusteella maksettavaksi erääntyvien yksittäisten menoerien rahamäärä tai vastikkeellisten menojen määräytymisperuste on yksilöity menopäätöksessä. Menopäätöksestä tulee tällöin käydä ilmi päiväys, allekirjoitus ja tilit, joille meno kirjataan.

**Muutoksenhakukeinot**

Hankintayksikön hankintapäätöksiin voidaan hakea muutosta voidaan joko tekemällä valituksen markkinaoikeuteen tai siitä edelleen korkeimpaan hallinto-oikeuteen tai tekemällä hankintayksikölle hankintaoikaisua koskeva vaatimuksen. Ks. myös oikeusturvakeinot.

**Määräraha**

Määrärahalla tarkoitetaan yhteen tai useampaan käyttötarkoitukseen osoitettua rahasummaa. Määrärahoja on erityyppisiä (kiinteä-, arvio-, siirto-, ehdollinen ja jakamaton määräraha). Määrärahan käyttötarkoitus ilmaistaan joko sanallisesti tai momentin numerotunnuksella.

**Määrärahanjakopäätös, Määrärahapäätös**

Valtion talousarvion toimeenpanoon kuuluva päätös hallinnonalan tai tiliviraston määrärahojen osoittamisesta käyttäjille tai käyttöalueille.

**Määrärahat**

Valtion talousarvion osa, jossa esitetään eduskunnan varainhoitovuodeksi eli kalenterivuodeksi eri tarkoituksiin myöntämät rahamäärät.

**Neuvottelumenettely**

Neuvottelumenettely tarkoittaa hankintamenettelyä, jossa hankintayksikkö julkaisee hankinnasta hankintailmoituksen ja johon halukkaat toimittajat voivat pyytää saada osallistua. Hankintayksikkö neuvottelee hankintasopimuksen valitsemiensa toimittajien kanssa. Neuvottelumenettelyn käyttö on rajattu vain hankintalaissa nimenomaisesti säädettyihin tilanteisiin.

**Odotusaika**

Odotusaika tarkoittaa aikaa, joka hankintayksikön on odotettava, ennen kuin hankintasopimus voidaan tehdä hankintapäätöksen tekemisen jälkeen. Odotusaika on pääsääntöisesti 21 päivää hankintapäätöksen tiedoksisaannista. Puitejärjestelyyn perustuvissa hankinnoissa (kevennetyissä kilpailutuksissa) ja suorahankinnoissa odotusaika on vapaaehtoinen, mutta vapaaehtoisen odotusajan noudattamatta jättämisestä voi tulla muita seuraamuksia, kuten valitusajan piteneminen. Odotusajan pituutta lyhennetään uuden hankintalain voimaan tullessa.

**Oikaisuvaatimus**

Asianosainen voi hakea muutosta hankintayksikön hankintapäätökseen tekemällä hankintayksikölle hankintaoikaisua koskevan vaatimuksen. Hankintaoikaisuvaatimusta voidaan käyttää myös niissä tapauksissa, joita ei voi saattaa käsiteltäväksi markkinaoikeuteen, kuten kansallisen kynnysarvon alittavissa hankinnoissa. Hankintaoikaisuvaatimuksen tekeminen ei jatka markkinaoikeuteen tehtävän valituksen määräaikaa.

**Oikeusturvakeinot**

Keinot, joilla hankinnassa mukana ollut tai alalla toimiva muu yrittäjä voi saattaa asian markkinaoikeuden ja edelleen korkeimman hallinto-oikeuden käsiteltäväksi sillä perusteella, että hankintayksikkö on menetellyt hankintasäännösten vastaisesti. Asianosainen voi edelleen tehdä hankintaoikaisuvaatimuksen hankintayksikölle hankintayksikön tekemästä hankintapäätöksestä. Lisäksi hankintayksikön menettelystä on mahdollista kannella EU:n komissiolle, joka voi käynnistää rikkomusmenettelyn jäsenvaltiota vastaan. Komissio voi nostaa jäsenvaltiota vastaan kanteen EY:n tuomioistuimessa. Tarjoaja tai ehdokas voi nostaa vahingonkorvauskanteen hankintayksikköä vastaan esimerkiksi sen perusteella, ettei tuomittu hyvitysmaksu kata kaikkea tarjoajalle tai ehdokkaalle virheellisestä menettelystä aiheutunutta vahinkoa.

**Ominaisuus**

Tunnusomainen piirre, joita voidaan luokitella seuraavasti: fyysiset ominaisuudet (esim. mekaaninen, sähköinen), aistein havaittavissa olevat ominaisuudet (esim. hajuun, makuun liittyvät), käyttäytymiseen liittyvät ominaisuudet (esim. kohteliaisuus), aikaan liittyvät (esim. täsmällisyys, luotettavuus, saatavuus), ergonomiset ominaisuudet ja toiminnalliset ominaisuudet (esim. maksiminopeus)

**Optio**

Sopimukseen perustuva lisähankintaoikeus, jonka perusteella hankintayksikkö voi jatkaa sopimuskautta ja solmia lisäsopimuksen varsinaisessa sopimuksessa määritellyin ehdoin ilman tarjouskilpailua. Optioon perustuva suorahankinta on mahdollinen vain, jos optioehto on kilpailutettu ja option arvo on huomioitu hankinnan ennakoidun arvon laskennassa.

**Osallistumishakemus**

Osallistumishakemus tarkoittaa rajoitettua, neuvottelumenettelyä taikka kilpailullista neuvottelumenettelyä koskevan hankintailmoituksen perusteella hankintayksikölle tehtyä ilmoitusta osallistumishalukkuudesta hankintamenettelyyn.

**Palveluhankintasopimus**

Palveluhankintasopimuksella tarkoitetaan muuta kuin julkista rakennusurakkaa tai julkista tavarahankintaa koskevaa sopimusta, jonka kohteena on palvelujen suorittaminen. Palveluhankintasopimukseksi katsotaan myös sellainen hankintasopimus, jonka kohteena on palvelujen ohella tavaroita, jos palvelujen arvo on suurempi kuin tavaroiden arvo. Lisäksi palveluhankintasopimukseksi katsotaan hankintasopimus, johon palvelujen ohella sisältyy nykyisen hankintalain liitteessä C tarkoitettuja rakennustöitä.

**Palveluja koskeva käyttöoikeussopimus**

Palveluja koskeva käyttöoikeussopimus tarkoittaa muuten samanlaista sopimusta kuin palveluhankintasopimus, mutta palvelujen vastikkeena on joko oikeus hyödyntää palvelua tai tällainen oikeus ja maksu yhdessä. Palveluhankintasopimukseksi katsotaan myös sellainen hankintasopimus, jonka kohteena on palvelujen ohella tavaroita, jos palvelujen arvo on suurempi kuin tavaroiden arvo. Lisäksi palveluhankintasopimukseksi katsotaan hankintasopimus, johon palvelujen ohella sisältyy nykyisen hankintalain liitteessä C tarkoitettuja rakennustöitä.

**Paperiton kirjanpito**

Paperittomassa kirjanpidossa hyödynnetään automaattista tietojenkäsittelyä sekä kirjanpidossa että kirjanpitoaineiston säilyttämisessä. Paperiton kirjanpito tarkoittaa koneellisen kirjanpidon laajentamista siten, että kirjanpitoaineisto käsitellään ja säilytetään digitaalisessa muodossa. Tarvittaessa kaikki dokumentit on kuitenkin voitava tulostaa paperille tai näytölle visuaaliseen muotoon sekä kirjanpitomerkinnät ja tositenumero on voitava yhdistää tositteeseen.

Paperiton kirjanpito pitää koneellisen kirjanpidon lisäksi sisällään tiedon ja tiedonsiirron sekä allekirjoituksen ja varmennuksen digitalisoinnin.

**Perustelumuistio, vertailumuistio**

Asiakirja, josta käy ilmi tarjousten vertailua koskevat tiedot sekä vertailun perustelut.

**Pienhankinta**

Pienhankinta tarkoittaa kansalliset kynnysarvot alittavaa hankintaa, johon ei sovelleta hankintalakia. Myös näitä hankintoja koskevat hankintalain yleiset periaatteet eli avoimuus, tasapuolisuus, syrjimättömyys ja suhteellisuuden vaatimusten huomioon ottaminen.

**Pilkkominen (hankinnan kielletty jakaminen säännösten kiertämiseksi)**

Pilkkominen tarkoittaa hankintakokonaisuuden jakamista eriin, osittamista tai laskemista poikkeuksellisin menetelmin, jonka tarkoituksena välttää kynnysarvojen ylittymien ja EU- tai kansallinen kilpailutus, välttää tarjouskilpailutus hankinnan vähäisen arvon perusteella taikka kiertää hankinnan hyväksymisvaltuuksia tai ratkaisuoikeuksia.

**Pisteiden antamisperusteet**

Tarjousten vertailuperusteille etukäteen tarjouspyynnössä annetut pisteytysohjeet, joiden mukaan tarjouksenmukaisesta ratkaisuehdotuksesta annetaan pisteitä vertailussa.

**Poissulkuperuste**

Hankintalaissa määritelty peruste, joka velvoittaa hankintayksikön sulkemaan toimittajan pois tarjouskilpailusta, jos kyse on ns. pakollisesta poissulkuperusteesta (esim. eräät rikokset). Hankintayksikkö voi harkintansa mukaan sulkea tarjoajan pois tarjouskilpailusta, jos kyse on ns. harkinnanvaraisesta poissulkuperusteesta (esim. yrityssaneeraus).

**Prosessi**

Joukko loogisesti toisiinsa liittyviä tehtäviä, joiden suorittaminen johtaa määrättyyn lopputulokseen.

**Puitejärjestely**

Yhden tai useamman hankintayksikön ja yhden tai useamman toimittajan välinen sopimus, jonka tarkoituksena on vahvistaa tietyn ajan kuluessa tehtäviä hankintasopimuksia koskevat ehdot, kuten hinnat ja suunnitellut määrät. Puitejärjestely voi olla voimassa enintään neljä vuotta. Hankinnan kohteen välttämättä sitä edellyttäessä puitejärjestely voi olla poikkeuksellisesti kestoltaan pidempi.

**Puitesopimus**

Puitesopimus tarkoittaa sopimusta, jonka hankintayksikkö tekee yhden tai useamman toimittajan kanssa ja jossa sovitaan tietyn ajan kuluessa tehtäviin hankintoihin sovellettavista ehdoista. Puitesopimuksen tarkoituksena on yleensä hyödyntää volyymietuja, keskittää osaamista, alentaa hankinnan prosessikuluja, varmistaa tavaran tai palvelun saatavuus ja toimitusehdot sekä pyrkiä yhdenmukaistamaan tuotteistoa.

**Punch out**

Toimittajan verkkokauppaan asiakkaan hankinta- tai tilausjärjestelmästä tehtävä integraatio, joka mahdollistaa tilaamisen suoraan toimittajan verkkokaupasta.

**Rajoitettu menettely**

Hankintamenettely, jossa hankintayksikkö julkaisee hankinnasta ilmoituksen ja johon halukkaat toimittajat voivat pyytää saada osallistua. Ainoastaan hankintayksikön valitsemat ehdokkaat voivat tehdä tarjouksen.

**Rakennustyö**

Rakennustyö tarkoittaa Urakka-asetuksen (1288/2000) mukaan talonrakennus-, maa- ja vesirakennustöitä, näihin liittyviä korjaus- ja kunnossapitotöitä, sekä näihin verrattavaa työtä suunnitelmien edellyttämän työtuloksen aikaansaamiseksi tarvittavine hankintoineen.

**Rakennusurakka**

Rakennusurakka voi olla talon-, maan- tai vesirakennustöiden urakka, joka sellaisenaan riittää muodostamaan jonkin taloudellisen tai teknisen kokonaisuuden.

**Rakennusurakkasopimus**

Rakennusurakkasopimus tarkoittaa hankintasopimusta, jonka tarkoituksena on jonkin nykyisen hankintalain liitteessä C tarkoitettuun toimintaan liittyvän rakennustyön tai rakennusurakan toteuttaminen taikka suunnittelu ja toteuttaminen yhdessä. Rakennusurakkasopimuksella tarkoitetaan myös hankintayksikön asettamia vaatimuksia vastaavan rakennusurakan toteuttamista millä tahansa tavalla. Rakennusurakka voi olla talon-, maan- tai vesirakennustöiden muodostama taloudellinen tai tekninen kokonaisuus.

**Reklamaatio**

Reklamaatio on ilmoitus, jossa hankintayksikkö kertoo toimittajille vastaanotettavassa tavarassa, palvelussa tai rakennustyössä havaitut virheet tai toimituksen viivästymisestä. Ilmoituksessa selvitetään, miten toimitus on ollut virheellistä tai miten kauan se on viivästynyt ja mitä vaatimuksia hankintayksiköllä on virheen tai viivästyksen vuoksi. Ilmoitus on tehtävä pääsääntöisesti kirjallisesti ja kohtuullisessa ajassa, ellei tietystä reklamaatioajasta ole erikseen sovittu sopimuksessa. Reklamaatio voi olla myös vaatimusten osalta yksilöimätön, jos reklamaatiota tehtäessä ei vielä tiedetä virheen tai viivästyksen perusteella tehtäviä kaikkia vaatimuksia. Tällöin hankintayksikkö pidättää itsellään oikeuden esittää vaatimukset myöhemmin. Samalla toimittaja saa tiedon virheestä tai viivästyksestä ja voi omalta osaltaan ryhtyä selvittämään tilannetta tai tekemään korjaavia toimenpiteitä.

**Reskontra**

Kirjanpidon systemaattisiin kirjoihin kuuluva rekisteri, jonka avulla seurataan velkojakohtaista erittelyä veloista (esim. ostoreskontra) tai velalliskohtaista erittely saamisista (esim. myyntireskontra).

**Seuraamusmaksu**

Seuraamusmaksu tarkoittaa markkinaoikeuden tietyin edellytyksin hankintayksikölle määräämää seurausta virheellisestä hankintamenettelystä. Seuraamusmaksu suoritetaan valtiolle.

**Sidonta**

Sidonta tarkoittaa määrärahan sitomista kirjaamisperusteen mukaisesti tiettyyn käyttötarkoitukseen esim. tekemällä ao. varoja koskeva hankintapäätös.

**Sisäinen tilaus**

Hankintayksikön tilaus sen organisaatioon kuuluvalta yksiköltä (kuuluvat saman oikeushenkilön), joka on hankkinut tavaran tai palvelun joko tarjouskilpailun perusteella tai suorana hankintana taikka, joka itse tekee tuotteen tai palvelun tilaavalle yksikölle. Tällaista sisäistä tilausta ei tarvitse kilpailuttaa. Ks. myös in house -hankinta.

**Sitoumuksetta**

Tarjouksessa oleva varauma, jonka mukaan toimittaja ei sitoudu tarjouksessa oleviin hintatietoihin, vaan ilmoittaa niiden olevan ainoastaan suuntaa antavia. Tällaista ehtoa pidetään kiellettynä varaumana tarjouksessa, joka johtaa tarjouksen poissulkemiseen tarjouskilpailusta.

**Sitoumusperuste**

Kirjaamisperuste, jonka mukaan tulo tai meno kohdistetaan sille vuodelle, jona niitä koskeva yksilöity sitoumus tehdään.

**Sopimusehdot**

Hankinnasta tehtävässä sopimuksessa tai tilauksessa hankintayksin ja toimittajan suhteen yksityiskohdat määrittelevät ehdot. Julkisissa hankinnoissa on oikeustoimilain (228/29) ja kauppalain (355/87) määräyksiä täydentäviä ja täsmentäviä ehtoja, esim. julkisten hankintojen yleiset vakiosopimusehdot (JYSE 2014 Tavarat tai JYSE 2014 Palvelut) tai julkisen hallinnon IT-hankintojen yleiset sopimusehdot (JIT 2015 -ehdot), Konsulttitoiminnan yleiset sopimusehdot (KSE 2013)ja Rakennusurakan yleiset sopimusehdot (YSE 1998).

**Soveltuvuusvaatimus**

Soveltuvuusvaatimus tarkoittaa tarjoajien tai ehdokkaiden kelpoisuudelle eli soveltuvuudelle hankintakohtaisesti asetettuja vähimmäisvaatimuksia, joiden täyttymisen selvittäminen tehdään hankinta-asiakirjoissa asetettujen vaatimusten ja pyydettyjen selvitysten perusteella. Hankintayksikkö voi pyytää tarjoajaa tietyin ehdoin täydentämään antamiaan asiakirjoja. EU-kynnysarvot ylittävissä hankinnoissa voidaan käyttää ns. ESPD-lomaketta. Soveltuvuus tarkistetaan ennen tarjousten tarjouspyynnönmukaisuuden tarkistamista.

**Standardi**

Standardi tarkoittaa tunnustetun standardisointielimen toistuvaan tai jatkuvaan käyttöön hyväksymää teknistä määrittelyä, joka on julkaistu standardina ja jonka noudattaminen ei ole pakollista. Standardi voi olla kansainvälinen, eurooppalainen tai kansallinen.

**Suhteellinen painotus**

EU-kynnysarvot ylittävien hankintojen osalta on ilmoitettava vertailuperusteiden suhteellinen painotus eli painoarvoprosentit jo hankintailmoituksessa tai tarjouspyynnössä. Painotus voidaan ilmaista myös ilmoittamalla kohtuullinen vaihteluväli. Jos suhteellisen painotuksen ilmoittaminen ei ole mahdollista perustellusta syystä, on vertailuperusteet ilmoitettava tärkeysjärjestyksessä. Oikeuskäytännön perusteella painoarvoja suositellaan kuitenkin käytettäväksi kaikissa hankinnoissa.

**Suhteellisuus**

Suhteellisuus on eräs hankintalain periaatteista, ja se tarkoittaa hankinnoissa, että hankintaa koskevien vaatimusten tai ehdokkaalta tai tarjoajalta edellytettävien toimien tai selvitysten tulee olla oikeassa suhteessa hankinnan kokoon ja luonteeseen nähden.

**Suorahankinta**

Suorahankinta tarkoittaa hankintamenettelyä, jossa hankintayksikkö julkaisematta hankintailmoitusta valitsee menettelyyn yhden tai usean toimittajan, jonka kanssa hankintayksikkö neuvottelee sopimuksen ehdoista. Menettelyn käyttö on mahdollista vain hankintalaissa erikseen säädetyillä perusteilla, esimerkiksi silloin, kun avoimessa tai rajoitetussa menettelyssä ei ole saatu lainkaan osallistumishakemuksia tai tarjouksia taikka sopivia tarjouksia ja alkuperäisiä tarjouspyynnön ehtoja ei olennaisesti muuteta. Koska kyseessä on poikkeuksellinen hankintamuoto, sen käytön edellytyksiä tulkitaan ankarasti.

**Suorahankintailmoitus**

Suorahankintailmoitus tarkoittaa hankintayksikön hankintapäätöksen teon jälkeen tekemää ilmoitusta EU-kynnysarvot ylittävän suorahankinan tekemisestä.

**Suoriteperuste**

Kirjaamisperuste, jonka mukaan tulo kuuluu sille vuodelle, jonka aikana sitä vastaava suorite luovutetaan, ja meno sille vuodelle, jonka aikana tuotannontekijä vastaanotetaan. Perustetta sovelletaan pääsääntöisesti maksullisen toiminnan tuloihin ja kulutusmenoihin.

**Suunnittelukilpailu**

Suunnittelukilpailu on hankintamenettely, jolla hankintayksikkö voi hankkia esimerkiksi kaavoitukseen, kaupunkisuunnitteluun, arkkitehtuuriin, tekniseen suunnitteluun tai tietojenkäsittelyyn suunnitelman, jonka tuomaristo valitsee kilpailulla. Suunnittelukilpailussa ehdotusten arviointi tapahtuu nimettömänä. Kilpailussa voidaan antaa palkintoja. Suunnittelukilpailun toimeenpanemisesta on julkaistava säädetty ilmoitus ja noudatettava lainsäädännön menettelytapavelvoitteita. Mm. suunnittelukilpailutuksen tuomariston kokoonpanolle ja päätöksenteolle on asetettu yleiset vaatimukset.

**Syrjimättömyys**

Syrjimättömyys on eräs hankintalain periaatteista, ja se tarkoittaa hankinnoissa, että kaikille tarjouskilpailuun mahdollisesti osallistuville tarjoajille annetaan yhtäläiset mahdollisuudet sijaintipaikasta ja kansallisuudesta sekä muista hankintaan liittymättömistä seikoista riippumatta ja että hankintapäätöstä tehtäessä kaikkien tarjousten vertailussa noudatetaan samoja periaatteita ja ennalta ilmoitettuja vertailuperusteita.

**Sähköinen allekirjoitus**

Sähköinen allekirjoitus perustuu ns. julkisen avaimen salakirjoitusjärjestelmään, joka rakentuu asymmetristen algoritmien avulla tehdyistä avainpareista (salainen ja julkinen avain).

Sähköinen allekirjoitus voi syntyä myös käyttäjätunnukseen perustuvin oikeuksin tehtyihin toimenpiteisiin tietojärjestelmässä.

**Sähköinen huutokauppa**

Sähköinen huutokauppa tarkoittaa toistuvaa menettelyä, jonka kuluessa uusia alennettuja hintoja tai tarjouksen sisältämiä tekijöitä koskevia uusia arvoja esitetään sähköisesti ja joka toteutetaan sen jälkeen, kun tarjousten arviointi on saatu kokonaisuudessaan ensimmäisen kerran päätökseen ja joka mahdollistaa tarjousten luokittelun automaattisen arviointimenetelmän pohjalta. Sellaiset rakennusurakat ja sellaiset palveluhankinnat, joiden sisältönä ovat henkiset suoritukset, kuten rakennusurakoiden suunnittelu, eivät voi olla sähköisen huutokaupan kohteena..

**Sähköinen muoto**

Ilmaisu sähköinen muoto tarkoittaa viestintämuotoa, jossa käytetään sähköteknisiä tietojen käsittely- ja tallennusvälineitä ja jossa tietoja levitetään, välitetään tai vastaanotetaan johtoja pitkin, radioteitse, optisesti tai muulla sähkömagneettisella tavalla.

**Taloudellinen toimija**

Taloudellinen toimija tarkoittaa luonnollista henkilöä tai oikeushenkilöä tai julkista yksikköä tai tällaisten henkilöiden ja/tai yksiköiden ryhmää, yritysten mahdolliset tilapäiset yhteenliittymät mukaan lukien, joka tarjoaa markkinoilla rakennustöiden ja/tai urakoiden toteuttamista, tavaroiden toimittamista tai palveluiden suorittamista. Ks. toimittaja.

**Talousarviomeno**

Talousarviomeno on määrärahan käytöstä aiheutuva meno kirjaus talousarviotilille.

**Talousarviotapahtuma**

Talousarviotapahtumia ovat talousarviotulot ja talousarviomenot sekä niiden oikaisu- ja siirtoerät.

**Tarjoaja**

Tarjoja tarkoittaa toimittajaa, joka on jättänyt tarjouksen.

**Tarjoajan korjaavat toimenpiteet**

Tarjoaja, jota koskee uuden hankintadirektiivin voimaan tultua EU-kynnysarvot ylittävässä hankintamenettelyssä pakollinen tai harkinnanvarainen poissulkuperuste, voi esittää näyttöä siitä, että tarjoajan toteuttamat toimenpiteet ovat riittäviä osoittamaan tarjoajan luotettavuuden siitä huolimatta, että poissulkuperuste on olemassa. Jos näyttö katsotaan riittäväksi, ei tarjoajaa saa sulkea pois hankintamenettelystä.

**Tarjoajien soveltuvuuden arviointi**

Tarjoajien soveltuvuuden arviointi tarkoittaa tarjoajien soveltuvuudelle hankintakohtaisesti asetettujen vähimmäisvaatimusten täyttymisen selvittämistä tarjousasiakirjoissa esitetyn selvityksen perusteella. Hankintayksikkö voi pyytää tarjoajaa tietyin edellytyksin täydentämään antamiaan asiakirjoja ottaen huomioon tarjoajien tasapuolisen kohtelun periaatteen. Uuden hankintadirektiivin voimaan tullessa soveltuvuuden arviointia koskevat tiedot pyydetään ja selvitetään EU-kynnysarvot ylittävissä hankinnoissa ns. ESPD-lomakkeella eli yhteisellä eurooppalaisella hankinta-asiakirjalla.

**Tarjoajien soveltuvuutta koskeva selvitys**

Tarjoajien soveltuvuudelle hankintakohtaisesti asetetun vähimmäisvaatimuksen täyttymistä selvittävä asiakirja tai tarjousasiakirjoissa oleva tieto, joka tarkoittaa uuden hankintadirektiivin voimaan tullessa EU-kynnysarvot ylittävissä hankinnoissa ns. ESPD-lomaketta.

**Tarjoajien soveltuvuutta koskeva vähimmäisvaatimus**

Tarjoajien soveltuvuudelle voidaan hankintakohtaisesti asettaa hankinnan kokoon ja laajuuteen suhteutettuja vähimmäisvaatimuksia, jotka voivat koskea mm. tarjoajien rahoituksellista tai taloudellista tilannetta, ammatillista pätevyyttä tai teknistä suorituskykyä. Näiden vaatimusten todentamiseksi tarjoajaa voidaan pyytää esittämään selvityksiä.

**Tarjouksen poissulkeminen**

Tarjous tulee poissulkea, jos se saapuu tarjousajan jälkeen. Tarjoajien soveltuvuuden tarkastamisen yhteydessä tarjous tulee poissulkea, mikäli tarjoajalta puuttuu taloudelliset tai tekniset edellytysten suoriutua sopimuksesta. Tarjoaja voidaan poissulkea mm., jos se on laiminlyönyt lakisääteisten yhteiskunnallisten velvoitteiden täyttämisen, eikä ole päässyt sopimukseen ko. velvoitteiden täyttämisestä viranomaisten kanssa. Tarjous tulee poissulkea, jos se on tarjouspyynnön vastainen. Poissulkemisesta ja sen perusteista tulee tehdä poissulkupäätös ja antaa se tiedoksi tarjoajalle ja samalla toimittaa tälle valitusosoitus ja oikaisuohje.

**Tarjous**

Tarjous tarkoittaa ns. oikeustoimilain mukaan sopimukseen tähtäävä, ostajan (hankintayksikön) hyväksyttäväksi tarkoitettu tavaroiden myymistä ja toimittamista tai palveluiden taikka urakoiden suorittamista koskeva ehdotus, joka sitoo tekijäänsä ilmoitetun määräajan ja jota tarjoaja ei voi enää peruuttaa sen jälkeen, kun ostaja (hankintayksikkö) on ottanut siitä selon.

**Tarjouskilpailu, Tarjousten pyytäminen**

Tarjouskilpailu tarkoittaa kilpailutilanteen luomista mahdollisten toimittajien välille julkaisemalla hankintaa koskeva hankintailmoitus kyseisestä hankintamenettelystä säädetyllä tavalla ja pyytämällä tarjoajilta tarjouksia valitun hankintamenettelyn ehtojen mukaisesti. Kun hankintailmoitus on julkaistu, tarjouskilpailusta voidaan ilmoittaa myös sanoma- tai aikakauslehdessä tai hankintayksikön kotisivuilla.

**Tarjouspyyntö**

Tarjouspyyntö on hankintayksikön laatima asiakirja, jossa määritellään hankinnan kohde ja sisältö, annetaan tarjouksen laatimista koskevat ohjeet (määräaika tarjousten tekemiselle, jättöosoite, tarjousten voimassaoloaika ja EU-hankinnoissa tarjouksissa käytettävä kieli) sekä määritetään tarjoajan soveltuvuutta koskevat vähimmäisvaatimukset, hankittavaa tuotetta koskevat vaatimukset, hankinnan valinta- ja vertailuperusteet sekä muut tiedot, joilla on olennaista merkitystä hankintamenettelyssä. Tarjouspyyntö on hankintaprosessin tärkein asiakirja. Ks. myös hankinta-asiakirjat.

**Tarjousten avaaminen**

Tilaisuus, jossa määräaikaan mennessä saapuneet tarjoukset avataan samanaikaisesti. Avauksen suorittavat hankintayksikön määräämät henkilöt, mieluiten sellaiset, jotka eivät osallistu tarjousten hankintapäätöksen tekemiseen. Avaustilaisuudesta laaditaan pöytäkirja. Ks. avauspöytäkirja.

**Tarjousten tarjouspyynnön mukaisuuden tarkistaminen**

Tarjousten tarjouspyynnönmukaisuuden tarkistaminen tarkoittaa tarjotulle tavaralle, palvelulle tai urakalle hankintakohtaisesti asetettujen ehdottomien vaatimusten täyttymisen tarkistamista hankinta-asiakirjoissa esitetyn selvityksen perusteella.

**Tarjousten vastaanottaminen**

Hankintayksikkö ilmoittaa tarjouspyynnössä, minne ja missä ajassa tarjoukset tulee toimittaa ja miten ne tulee toimittaa. Yleensä vastaanottajana toimii yksikön kirjaamo. Vastaanotettuihin tarjouksiin merkitään saapumisajankohta.

**Tarjousten vertailu**

Vaihe, jossa niitä tarjouksia, jotka ovat läpäisseet tarjoajien soveltuvuuden arvioinnin sekä tarjousten tarjouspyynnön mukaisuuden tarkastamisen, vertaillaan siten, että ensin kutakin tarjousta arvioidaan hankintailmoituksessa ja/tai tarjouspyynnössä ilmoitetun mukaisesti vertaamalla hintoja taikka mainittujen kokonaistaloudellisen edullisuuden vertailuperusteiden osalta ja sitten tarjouksia verrataan keskenään. Vertailu toteutetaan käyttämällä tarjouspyynnössä ilmoitettuja painoarvoja tai painotettua pisteytystä.

**Tarkastusmerkintä**

Tarkastusmerkinnät todentavat tositteen numerollisen ja asiallisen oikeellisuuden tarkasta­misen.

**Tasapuolisuus**

Tasapuolisuus on eräs hankintalain periaatteista, ja se tarkoittaa toimittajien ja tarjousten yhtäläistä, objektiivista kohtelua hankintaprosessin eri vaiheissa.

**Tavarahankintasopimus**

Tavarahankintasopimuksella tarkoitetaan muuta kuin rakennusurakkaa koskevaa sopimusta. Tavarahankintasopimuksen kohteena on tavaroiden osto, leasing, vuokraus tai osamaksulla hankkiminen osto-optioin tai ilman niitä. Tavarahankintasopimukseksi katsotaan myös sellainen hankintasopimus, jonka kohteena on tavarahankinnan lisäksi kokoamis- ja asennustöitä.

**Tehottomuus**

Tehottomuus tarkoittaa markkinaoikeuden tietyin edellytyksin hankintayksikölle määräämää seurausta virheellisestä hankintamenettelystä, jolloin markkinaoikeus määrää hankintayksikön tekemän sopimuksen tehottomaksi täyttämättä olevien sopimusvelvoitteiden osalta.

**Tekninen eritelmä, tekninen spesifikaatio**

Tekninen eritelmä tarkoittaa hankinnan kohteena olevan tuotteen, palvelun tai materiaalien ominaisuuksien määrittelyä. Tällaisia ominaisuuksia ovat muun muassa laatua tai ympäristönsuojelun tasoa, suunnittelua, vaatimustenmukaisuutta ja käyttöön soveltuvuutta sekä tuotteen käytön arviointia, tuotteen turvallisuutta ja mittoja, myyntinimityksiä, termistöä, tunnuksia, testausta ja testausmenetelmiä, pakkauksen merkitsemisen, etiketöinnin, käyttöohjeiden ja tuotantoprosessien ja menetelmien sekä vaatimuksenmukaisuuden arviointimenetelmiä koskevat vaatimukset. Julkisissa rakennusurakoissa teknisin eritelmin määriteltäviä ominaisuuksia ovat lisäksi suunnitteluun, kustannuslaskentaan, testaukseen ja tarkastukseen liittyvät säännöt, työn hyväksymisehdot, rakennusmenetelmät sekä rakennustekniikat ja muut valmiiseen työhön ja materiaaleihin tai niiden osiin liittyvät tekniset edellytykset.

**Tekninen määrittely**

Tekninen määrittely tarkoittaa eurooppalaista standardia, eurooppalaista teknistä hyväksyntää, virallista teknistä määrittelyä, kansainvälistä standardia, teknistä viitettä, kansallista standardia, kansallista teknistä hyväksyntää sekä muuta kansallista asiakirjaa, joka liittyy suunnitteluun, laskentaan, työn suoritukseen tai tuotteen käyttöön.

**Tekninen vaatimus**

Tarjottavan tavaran, palvelun tai materiaalin teknisiä ominaisuuksia koskeva tarve tai odotus, joka voi olla erityisesti mainittu tai yleisesti edellytetty. Vaatimuksen pakollisuus, ehdottomuus tulee tuoda esille joko määrittämällä, että vaatimus on ehdoton tai käyttämällä muotoa "on oltava, tulee täyttää".

**Tekninen viite**

Tekninen viite tarkoittaa mitä tahansa muuta eurooppalaisen standardisointielimen markkinoiden tarpeet huomioivien menettelyjen mukaisesti laatimaa teknistä määrittelyä kuin virallista standardia.

**Tiedonsiirron täsmäyttäminen**

Tiedonsiirtoon liittyvällä täsmäyttämisellä tarkoitetaan, että lähettävästä järjestelmästä lähetettävä tieto on sisällöllisesti sama kuin vastaanottavaan järjestelmään sisään luettava tieto.

**Tiedot tarjoajan soveltuvuudesta**

Hankintayksikkö voi asettaa tarjoajan soveltuvuudelle vähimmäisvaatimuksia, joiden on täytyttävä, jotta tarjous voidaan hyväksyä tarjousten vertailuun. Vaatimukset voivat koskea tarjoajan rekisteröitymistä, rahoituksellista tai taloudellista tilannetta, ammatillista pätevyyttä tai teknistä suorituskykyä.

**Tilaaja**

Tilaaja tarkoittaa hankintaa tekevää sopijapuolta eli hankintayksikköä, joka on sitoutunut ostamaan sovitun palvelun, tavaratoimituksen tai urakan. Tilaaja-käsite on käytössä erityisesti JYSE-ehdoissa.

**Tilaaminen**

Tuotteiden tai palveluiden tilaaminen toimittajalta esimerkiksi sähköisesti tilausjärjestelmällä, sähköpostilla, puhelimitse tai verkkokaupassa.

**Tilaus**

Tilaajaa sitova asiakirja, jolla tilaaja ilmoittaa hyväksytyn tarjouksen tehneelle toimittajalle hankintaa koskevat yksilöidyt tiedot eli tiedot tilattavasta tuotteista, määristä, hinnoista ja muista tilausehdoista.

**Tilausjärjestelmä**

Tietojärjestelmä, jolla laaditaan, lähetetään ja vastaanotetaan määrämuotoisia sähköisiä tilaussanomia. Sanomien perusteella välitetään tilaus toimittajalle sekä kuitataan se vastaanotetuksi.

**Tilaussuunnitelma**

Tilaussuunnitelma tarkoittaa TILHA-tilausjärjestelmässä käytössä olevaa toimintamallia, jossa esimies hyväksyy alaiselleen oikeuden ostaa eli tehdä tilauksia kilpailutetulta yritykseltä esim. 10.000 eurolla tuotteita/palveluja. Tilaussuunnitelma voi olla voimassa 12 kk kerrallaan.

**Tilausvahvistus**

Toimittajan hankintayksikölle lähettämä asiakirja, jolla toimittaja vahvistaa toimittajan tarjouksesta poikkeavat ostajan (hankintayksikön) tilauksen ehdot.

**Tilausvaltuus**

Eduskunnan valtion tulo- ja menoarviossa tietylle momentille myöntämä määräraha usealle peräkkäiselle vuodelle, minkä perusteella on oikeus tehdä hankintasopimuksia ja tilauksia tulevien vuosien määrärahaosuudesta siinä puitteissa, kuin ne eivät ylitä kullekin vuodelle rahoitussuunnitelmissa sovittuja euromääriä.

**Tiliöinti**

Merkintä siitä, mille kirjanpidon laskentakohteille kirjanpitotapahtuma kohdistuu.

**Tinkiminen**

Julkisissa hankinnoissa hankintayksikkö ei saa harjoittaa tinkimistä. Esimerkiksi täysin samasta identtisestä tarjouskohteesta ei saa järjestää uutta tarjouskierrosta, kun tarjoukset on aiemmin hylätty liian kalliina. Hintaa alentavat tai muuttavat keskustelut hankinnan aikana voidaan tulkita kielletyksi tinkimiseksi, mikä vaarantaa hankintamenettelyn oikeellisuuden.

**Toimeksiantaja**

Taho, joka määrittää käyttäjän vaatimukset ja joka antaa toimeksiannon hankinnan toteuttavalle hankintayksikölle.

**Toimintameno**

Menolaji, jolla rahoitetaan viraston tai laitoksen toimintaa. Toimintamenomomentilla osoitetaan määräraha viraston tai laitoksen toiminnan aiheuttamiin kulutusmenoihin tai pitkävaikutteisiin tuotannontekijöiden hankintaan.

**Toimittaja**

Liiketapahtuman osapuoli, joka toimittaa tuotannontekijöitä. Luonnollinen henkilö, oikeushenkilö tai julkinen taho taikka edellä mainittujen ryhmittymä, joka tarjoaa markkinoilla tavaroita, palveluja taikka rakennustöitä tai rakennusurakoita (esim. tuotteen tuottaja, jakelija, vähittäiskauppias tai myyjä tai palvelun tai informaation tuottaja, joka myy, vuokraa tai muulla siihen rinnastettavalla tavalla toimittaa tavaran, tuottaa palvelun tai urakoi työsuorituksen hankintasopimuksen perusteella). Ks. myös taloudellinen toimija.

**Toimitusaika**

Aika, jonka kuluessa toimittajan on toimitettava sovittu tavara tai palvelu tai toteutettava urakka.

**Toimituslauseke, Toimitusehto**

Ulkomaan kaupassa Incoterms (2010) -ehtojen mukainen ja kotimaan kaupassa Finnterms (2001) -ehtojen mukainen lauseke, jolla sovitaan tavaran kuljetusvastuusta ja kuljetuskustannusten jaosta sekä vaaranvastuusta kuljetuksen aikana. Esim. toimitusehdossa NOL Helsinki FIN01, noudetaan Helsingissä, hankintayksikkö hankkii rahdinkuljettajan, vastaa kuljetuskustannuksista ja kantaa vastuun kuljetuksen aikana syntyneistä vahingoista siitä lähtien, kun tavara on siirretty tämän kuljetusvälineeseen.

**Toissijaiset palvelut**

Hankintalaissa olevan luokittelun mukaiset palvelut, joita hankittaessa hankintamenettelyjä on noudatettu ainoastaan teknisten eritelmien ja jälki-ilmoituksen osalta, jos hankinnan arvo on ylittänyt EU-kynnysarvot. Toissijaisia palveluja ovat olleet mm. sosiaali-, terveys-, koulutus- ja oikeudelliset palvelut. Ko. palvelut on luokiteltu yksityiskohtaisemmin CPV-nimikkeistössä**.** Käsite tulee muuttumaan hankintadirektiivin voimaan tullessa käsitteeksi sosiaalipalvelut sekä muut erityispalvelut.

**Tosite**

Kirjanpidon tosite on päivätty, numeroitu ja hyväksytty selväkielinen, kirjallinen tai koneellisella tietovälineellä oleva asiakirja, joka todentaa kirjanpitotapahtuman. Tosite tulee voida saattaa tarvittaessa selväkieliseen kirjalliseen muotoon (visuaalinen, näköaistiin perustuva todentaminen).

Tositteesta tulee käydä ilmi se mistä kirjanpitotapahtuma on aiheutunut sekä tapahtuman ajankohta. Maksun todentava tosite tulee ensisijaisesti olla rahan saajan tai maksun välittäneen rahalaitoksen antama. Korjaus-, oikaisu- ja siirtokirjauksen todentavasta tositteesta on voitava todeta, mikä on korjattava tosite, mitä on korjattu ja miten korjaus on tehty.

**Tositemerkinnät**

Kirjanpidon tositemerkintöjä ovat tarkastus- ja hyväksymismerkinnät sekä kirjanpitomerkin­nät.

**Tuote**

Prosessin tulos, joita ovat tavaratuotteet, palvelut, tietotuotteet ja prosessoidut materiaalit.

**Täsmäyttäminen**

Täsmäyttämisellä tarkoitetaan kirjanpitotapahtumien summien vertailua esimerkiksi kirjanpitovelvollisen osakirjanpidon ja pääkirjanpidon välillä tai kahden kirjanpitovelvollisen välillä.

**Tuoteluettelo**

Tuoteluettelo on toimittajan lista sen tarjolla olevista (puite)sopimukseen liittyvistä tuotteista sekä näiden tarvittavista tunnistetiedoista. Nämä voidaan viedä tilausjärjestelmään määrämuotoisena/standardoituna luettelona (excel, csv, muu tiedonsiirto).

**Urakka**

Tilaajan ja urakoitsijan väliseen sopimukseen perustuva, sovittua hintaa tai veloitusperustetta vastaan, sovittuna ajankohtana toimitettava työntulos, joka yleensä sisältää sekä työsuorituksia että materiaalitoimituksia.

**Urakkasopimus**

Tilaajan ja urakoitsijan välinen allekirjoitettu asiakirja tietyn työntuloksen aikaansaamiseksi sovittua hintaa tai veloitusperustetta vastaan. Ks. rakennusurakka.

**Urakoitsija**

Urakoitsija on hankintayksikön sopimuskumppani, joka on sitoutunut aikaansaamaan urakkasopimuksessa määritellyn työntuloksen.

**Vaatimus**

Vaatimus tarkoittaa tarvetta tai odotusta, joka on erityisesti mainittu, yleisesti edellytetty tai pakollinen.

**Vaihtoehtojen esittäminen**

Käytettäessä valintaperusteena kokonaistaloudellista edullisuutta hankintayksikkö voi hyväksyä tarjoajan esittämät vaihtoehdot, jos ne täyttävät hankintayksikön ennalta asettamat vähimmäisvaatimukset. Kielto esittää vaihtoehtoja on mainittava hankintailmoituksessa.

**Vakuus, Takaus**

Vakuus on ennakkomaksun maksavan hankintayksikön ennakkomaksun saavalta toimittajalta vaatima suoja tappioita (sitoumuksen/toimituksen sopimuksenvastainen suorittaminen) vastaan, joka voi olla omavelkainen pankkitakaus ja pankkitalletus. Vakuus vapautetaan sopimusehtojen mukaisesti eli yleensä toimituksen tai sen osan tultua sopimuksen mukaisesti hyväksytysti suoritetuksi.

**Valintaperuste**

Hankintapäätöksen tekoperuste, joko voi olla joko kokonaistaloudellinen edullisuus tai halvin hinta. Uuden hankintalain myötä valintaperusteena on aina kokonaistaloudellisesti edullisimman tarjouksen valinta, jonka perusteita voivat olla halvin hinta, kustannuksiltaan edullisin, paras hinta-laatusuhde ja laatu, jossa hinta on kiinnitetty (ns. ranskalainen urakka).

**Valitus**

Kirjallinen asiakirja, jolla julkista hankintaa koskevaan hankintapäätökseen tyytymätön voi saada asian vireille markkinaoikeudessa. Asian voi saattaa markkinaoikeuden käsiteltäväksi se, jota asia koskee sekä tietyissä tapauksissa eräät viranomaiset. Valittajana voi olla lähinnä alalla toimiva yrittäjä, joka on osallistunut tarjouskilpailuun tai jonka osallistuminen tarjouskilpailuun on estynyt hankintayksiköstä johtuvasta syystä.

**Valitusaika**

Valitus on toimitettava markkinaoikeudelle pääsääntöisesti 14 päivän kuluessa siitä, kun tarjoaja on saanut kirjallisesti tiedon tarjouskilpailua koskevasta ratkaisusta ja sen perusteista sekä kirjallisen ohjeen asian saattamisesta markkinaoikeuden käsiteltäväksi (valitusosoitus). Puitejärjestelyyn perustuvissa hankinnoissa, joissa ei ole noudatettu odotusaikaa, valitusaika on 30 päivää hankintapäätöksen tiedoksisaannista. EU-kynnysarvot ylittävissä suorahankinnoissa valitusaika on 14 päivää suorahankintaa koskevan ilmoituksen julkaisemisesta. Valitusaika on 6 kuukautta, jos hankintapäätös tai valitusosoitus on olennaisesti puutteellinen. Jos valitusosoitusta ei ole annettu, ei valitusaika ala kulua.

**Valitusosoitus**

Kun hankintapäätös annetaan tiedoksi, tulee hankintapäätökseen liittää kirjallinen muutoksenhakuohje eli valitusosoitus tarjoajan ja ehdokkaan oikeudesta saattaa hankinta markkinaoikeuden käsiteltäväksi sekä oikaisuohje. Niissä hankinnoissa, jotka jäävät hankintalain soveltamisalueen ulkopuolelle, hankintapäätökseen ei liitetä valitusosoitusta markkinaoikeuteen, vaan ainoastaan oikaisuohje.

**Vapauttamisperuste (force majeure)**

Sopimuksen täyttämisen estävä ja sopimuksen syntymisen jälkeen sattunut epätavallinen ja asiaan vaikuttava tapahtuma, jota sopijapuolten ei ole ollut syytä ottaa huomioon sopimusta tehtäessä ja joka on sopijapuolista riippumaton, eikä sen estävä vaikutusta voida poistaa ilman kohtuuttomia lisäkustannuksia tai kohtuutonta ajanhukkaa.

**Varaus, varattu**

Määrärahan varaamista tiettyyn käyttökohteeseen silloin, kun hankintapäätöstä ei vielä ole hyväksytty ja varoja ei siten ole vielä sidottu.

**Vertailuperusteet, vertailukriteerit**

Käytettäessä valintaperusteena kokonaistaloudellista edullisuutta on kaikki tarjousten vertailuperusteet ilmoitettava etukäteen yksityiskohtaisesti ja valinta on tehtävä ilmoitettujen vertailuperusteiden mukaisesti. Vertailuperusteet ovat kriteereitä eli hinta- ja laatumääreitä, joita käytetään tarjousten vertailussa. Vertailuperusteita ovat mm. laatu, hinta, tekniset ansiot, esteettiset ja toiminnalliset ominaisuudet, ympäristöystävällisyys, käyttökustannukset, kustannustehokkuus, myynnin jälkeinen palvelu ja tekninen tuki, huoltopalvelut, toimituspäivä tai toimitus- tai toteutusaika taikka elinkaarikustannukset, toimitusvarmuus, tekninen tuki ja hankinnan kohteen aiheuttamat ympäristökustannukset. Laadulliset vertailuperusteet on ilmoitettava riittävän yksilöidysti.

**Viivästyssakko**

Vakiosopimusehtojen tai sopimuksen mukaan tilaajalla (hankintayksiköllä) on oikeus periä toimittajalta viivästyssakkoa toimituksen viivästymisestä osoittamatta, että viivästyksestä on aiheutunut vahinkoa. Viivästyssakko lasketaan yleensä jokaiselta alkavalta viikolta, jolta toimitus viivästyy ja se määritellään prosentteina viivästyneen toimituksen arvosta, esim. viivästyssakko 1 % jokaiselta alkavalta viikolta viivästyneen toimituksen arvosta.

**Viitenumero**

Maksutapahtuman yksilöivä numero, jonka avulla suoritus kohdennetaan avoimeen saatavaan.

**Virhe**

Virhe tarkoittaa tuotteen aiottuun tai määriteltyyn käyttöön liittyvän vaatimuksen täyttymättä jäämistä.

**Vähäinen hankinta**

Hankinta, jonka taloudellinen arvo on pieni. Vähäinen hankinta voidaan tehdä hankintayksikön ohjeistuksen mukaan ilman tarjouskilpailua (hankinta alittaa kansallisen kynnysarvon). Vähäisen hankinnan arvolle ei ole asetettu tarkkaa euromääräistä raja-arvoa.

**Välimyyntivarauksin**

Tarjouksessa oleva toimittajan esittämä varauma toimitusajan sitovuudelle, jonka tarkoituksena on pidättää toimittajalle oikeus myydä tarjouksen kohteena oleva tavara ensin ehtivälle ja toimittaa muille, kun varastoon saadaan lisää. Välimyyntivarauksen -ehtoa pidetään kiellettynä varaumana, joka johtaa tarjouksen poissulkemiseen tarjouskilpailusta.

**Yhteishankinta, hankintarengas**

Sopimus, joka koskee tavaran tai palvelun toimittamista useille eri hankintayksiköille/ käyttäjille tai jollekin hankintayksikölle muille käyttäjille tapahtuvaa edelleen jakelua varten.

**Yhteishankintayksikkö**

Yhteishankintayksiköllä tarkoitetaan hankintayksikköä, joka tarjoaa yhteishankintatoimintoja ja mahdollisesti hankintojen tukitoimintoja sen suoraan tai välillisesti omistaville hankintayksiköille tai sellaisille hankintayksiköille, joiden oikeudesta käyttää yhteishankintayksikön toimintoja on erikseen säädetty. Edellytyksenä on, että yhteishankintayksikkö toimii edellä mainittujen tehtävien hoitamiseksi ja että se on nimenomaisesti perustettu hoitamaan näitä tehtäviä tai että näiden tehtävien hoitaminen on säädetty tai määrätty yhteishankintayksikön toimialaksi.